ที่ประชุมสภาผู้แทนราษฎร เปิดโอกาสให้ ส.ส. หารือปัญหาความเดือดร้อนของประชาชนในหลายพื้นที่ โดยประชาชนส่วนใหญ่ยังประสบปัญหาภัยแล้งขาดแคลนน้ำอุปโภค บริโภค และปัญหาด้านคมนาคม รวมถึงขาดที่ดินทำกิน
การประชุมสภาผู้แทนราษฎร วันนี้(22 ส.ค.62) มีนายชวน หลีกภัย ประธานสภาผู้แทนราษฎร ทำหน้าที่ประธานการประชุม โดยประธานเปิดโอกาสให้สมาชิกสภาผู้แทนราษฎร หรือ ส.ส. ได้หารือปัญหาในพื้นที่ ซึ่งปัญหาส่วนใหญ่ที่ถูกหยิบยกขึ้นหารือเพื่อขอความช่วยเหลือส่งผ่านไปยังคณะรัฐมนตรี หรือหน่วยงานที่เกี่ยวข้อง ยังคงเป็นปัญหาภัยแล้ง การขาดแคลนน้ำอุปโภคบริโภค โดยเสนอแนะหน่วยงานที่เกี่ยวข้องให้เร่งพัฒนาแหล่งน้ำในพื้นที่ เช่น อ่างเก็บน้ำห้วยตะคร้อ จังหวัดนครราชสีมา อ่างเก็บน้ำบ้านหนองตุ จังหวัดมหาสารคาม รวมถึงขอให้จัดสรรงบประมาณเพื่อการสร้างแหล่งน้ำเพิ่มเติมเพื่อกักเก็บน้ำไว้ใช้ในหน้าแล้ง เพราะขณะนี้เริ่มมีฝนเริ่มตกลงมาบ้างแล้ว และให้หน่วยงานที่เกี่ยวข้องขุดลอกคลองต่างๆ ในพื่นที่         นอกจากนี้ปัญหาที่สมาชิกนำเข้าหารือกันมาก คือ ปัญหาด้านการคมนาคม ทั้งปัญหาถนนคับแคบ เป็นหลุมเป็นบ่อ ไม่มีไฟฟ้าส่องสว่าง มีน้ำท่วมขังผิวจราจร ทำให้เกิดอุบัติเหตุบ่อยครั้ง           ขณะเดียวกันนอกจากปัญหาข้างต้นแล้ว ส.ส.ในพื้นที่ต่างๆ ยังได้ปรึกษาหารือถึงปัญหาอีกหลายเรื่อง เช่น ปัญหาประชาชนขาดพื้นที่ทำกิน ขอให้มีแผนการจัดการที่ดินและทรัพยากรที่ยั่งยืนอย่างเร่งด่วนปัญหาพืชผลทางการเกษตรราคาตกต่ำ ปัญหาบัตรสวัสดิการแห่งรัฐ ที่ยังไม่ครอบคลุมผู้มีรายได้น้อย พร้อมกันนี้ขอให้หน่วยงานที่เกี่ยวข้องสนับสนุนงบประมาณก่อสร้างอาคารสำหรับผู้สูงอายุครบวงจร